A tous ceux qui verront et ourront ces presentes lettres Jehans Tachiers garde dou seel de la prevostey de Montigney salut. Saichent tuit que en ma presence et par devant Jehan Pomignant tabellion jurey aun roy messire en la chastellenie dou dit Montigney ad estaubli ce faire vint en sa propre personne Jehans Margos de Montigney A recognnu de sertaine science et comme bien aussiez de sa propre voluntey sans contronignement aucun que en remuneracion des grans biens [cumalires et buices?] que hour fais si comme il disait au temps passoy les religieux abbey et covent de leglise de Morimont et appare que il li facens de jours en jours temps a advenir et pour le remede de lame de luy ay donne quitte et ouctroye donne quite et ouctroye par la tenour de ces presentes lettres aus dis religieux pour et au nom de la dite eglise en heritaige perpetuel a tenir a tous jours la somme de vint et huit bichets de bles nuy a la mesure de Choisuel que il avoit annuelement a pranre et prenoit seur le molin de Muesse, molin des dis religieux de Morimont. Et ceste dite donacion permise  le diz Jehans Margos a tenir fermement sans jamaix aller encontre par luy ne par autre a nul jour ou temps a avenir en reques ne en appert par sa foy pour ce donnee corporelment seur saintes evangilles [conchiez?] mement en nos mains et sur lobligacion de tous ses biens et des biens de ses hoirs meubles et non meubles presens a advenir ou quil soient et puissent estre trouves les quels [conant] a ce il ay submis en la juridicion et patronage dou roy messire de tous baillis prevost et autres officiers quelconques comme pour chause conuehue et dompe en lours commes. En tesmoing de ce je Jehans Tachiers garde dou seel de la dite prevostey ay seelle ces lettres dou seel de la dite prevostey mon propre seel en contre seel quiet le signet et dou dit jurey saul le droit messire le Roy et lautruy. Ce fut fait lan de grace mil trois cens cinquante et huit le dixaime jour dou mois de may.
